Επιβολή από τη Γαλλία υποχρεώσεων παροχής δημόσιας υπηρεσίας στις τακτικές αεροπορικές γραμμές μεταξύ Λυών αφενός και Ajaccio, Bastia, Calvi και Figari αφετέρου

(2000/C 297/04)

(Κείμενο που παρουσιάζει ενδιαφέρον για τον ΕΟΧ)

1. Η Γαλλία, λαμβάνοντας υπόψη την απόφαση των αρχών της τοπικής αυτοδιοίκτηση της Κορσικής της 25ης Μαΐου 2000, αποφάσισε να επιβάλει από 29 Οκτωβρίου 2000, ημερομηνία έναρξης της χειμερινής αεροπορικής περιόδου 2000/2001, υποχρεώσεις παροχής δημόσιας υπηρεσίας στα δρομολόγια των τακτικών αεροπορικών γραμμών που εκτελούνται μεταξύ Λυών αφενός και Ajaccio, Bastia, Calvi και Figari αφετέρου, βάσει του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών(1).

2. Οι υποχρεώσεις παροχής δημόσιας υπηρεσίας, λαμβανομένου ιδίως υπόψη του νησιωτικού χαρακτήρα της Κορσικής, είναι οι ακόλουθες.

2.1. Ελάχιστη συχνότητα

Η ελάχιστη συχνότητα είναι η ακόλουθη:

α) Μεταξύ λυών και Ajaccio, καθώς και μεταξύ Lyon και Bastia

- τέσσερα δρομολόγια μετ' επιστροφής εβδομαδιαίως από την 1η Οκτωβρίου έως τις 30 Απριλίου,

- ένα δρομολόγιο μετ' επιστροφής ημερησίως από την 1η Μαΐου έως τις 30 Σεπτεμβρίου,

β) Μεταξύ Λυών και Calvi, καθώς και μεταξύ Λυών και Figari

- δύο δρομολόγια μετ' επιστροφής εβδομαδιαίως από την 1η Οκτωβρίου έως τις 30 Απριλίου,

- τρία δρομολόγια μετ' επιστροφής εβδομαδιαίως από την 1η Μαΐου έως τις 30 Σεπτεμβρίου.

Τα δρομολόγια πρέπει να εκτελούνται χωρίς ενδιάμεση στάση.

2.2. Ναύλοι

Οι ακόλουθες κατηγορίες επιβατών έχουν δικαίωμα, χωρίς περιορισμό της μεταφορικής ικανότητας, σε ναύλο που ισούται με 780 γαλλικά φράγκα κατά μέγιστο όριο:

i) οι νέοι (κάτω των 25 ετών),

ii) οι ηλικιωμένοι (άνω των 60 ετών),

iii) οι φοιτητές ηλικίαςκάτω των 27 ετών,

iv) οι οικογένειες (ο ένας ή οι δύο γονείς που συνταξιδεύουν με ένα τουλάχιστον από τα ανήλικα παιδιά τους),

v) τα άτομα με ειδικές ανάγκες ή οι ανάπηροι.

Για την αγορά των εισιτηρίων που αντιστοιχούν στους εν λόγω ναύλους, μπορεί να επιβληθεί ελάχιστη προθεσμία πριν από την ημερομηνία αναχώρησης, χωρίς η εν λόγω προθεσμία να μπορεί μολαταύτα να υπερβαίνει της 14 ημέρες.

vi) οι επιβάτες που έχουν την κύρια κατοικία τους στην Κορσική και οι οποίοι πραγματοποιούν ένα δρομολόγιο μετ' επιστροφής από την Κορσική, με εισιτήρια που αγοράστηκαν στην Κορσική, των οποίων η ισχύς περιορίζεται σε χρόνο παραμονής εκτός του νησιού μικρότερο από 40 ημέρες, για όλες τις πτήσεις, χωρίς περιορισμό της μεταφορικής ικανότητας και χωρίς περιορισμούς ως προς την προθεσμία για την κράτηση θέσης και την αγορά του εισιτηρίου.

Οι εν λόγω ναύλοι νοούνται χωρίς τους κατά κεφαλήν φόρους και τέλη που εισπράττει το κράτος και οι τοπικές και αερολιμενικές αρχές, αναγράφονται δε ως τέτοιοι επί του τίτλου μεταφοράς.

Σε περίπτωση ασυνήθιστης, απρόβλεπτης και μη οφειλόμενης στους αερομεταφορείς αύξησης των στοιχείων κόστους, τα οποία επηρεάζουν την εκμετάλλευση των αεροπορικών γραμμών, ο εν λόγω μέγιστος ναύλος μπορεί να αυξηθεί κατ' αναλογία της διαπιστωθείσας αύξησης. Ο μέγιστος ναύλος που αναπροσαρμόζεται με αυτόν τον τρόπο κοινοποιείται στους αερομεταφορείς που εκμεταλλεύονται τις γραμμές και ισχύει μετά από τη δημοσίευσή του από την Ευρωπαϊκή Επιτροπή στην Επίσημη Εφημερίδα των Ευρωπαϊκών Κοινοτήτων.

2.3. Ως προς τη συνέχεια των δρομολογίων

Εκτός των περιπτώσεων ανωτέρας βίας, ο αριθμός των πτήσεων που ακυρώνονται για λόγους που μπορούν να αποδοθούν άμεσα στον αερομεταφορέα δεν επιτρέπεται να υπερβαίνει, ανά αεροναυτική περίοδο της ΙΑΤΑ, το 1 % του αριθμού των πτήσεων που προβλέπονται στο πρόγραμμα εκμετάλλευσης.

Σύμφωνα με το άρθρο 4 παράγραφος 1 στοιχείο γ) τουκ προαναφερθέντος κανονισμόυ (ΕΟΚ) 2408/92, κάθε αερομεταφορέας που προτίθεται να εκμεταλλευθεί το ένα ή το άλλο από τα εν λόγω δρομολόγια πρέπει να εγγυηθεί την εκμετάλλευσή του για τουλάχιστον δώδεκα συνεχείς μήνες.

Ο αερομεταφορέας δεν μπορεί να διακόψει τα δρομολόγια παρά μετά από ελάχιστη προειδοποίηση έξι μηνών.

Οι κοινοτικοί αερομεταφορείς ενημερώνονται ότι οποιαδήποτε εκμετάλλευση των γραμμών εν αγνοία των υποχρεώσεων παροχής δημόσιας υπηρεσίας που αναφέρονται ανωτέρω μπορεί να συνεπάγεται διοικητικές ή/και ποινικές κυρώσεις.

Οι αερομεταφορείς ενημερώνονται ότι οι γαλλικές αρχές διατηρούν το δικαίωμα παραχώρησης ενισχύσεων κοινωνικού χαρακτήρα επί των εν λόγω γραμμών, προς όφελος ορισμένων κατηγοριών επιβατών, βάσει των διατάξεων του άρθρου 87 παράγραφος 2 στοιχείο α) της συνθήκης.

(1) ΕΕ L 240 της 24.8.1992, σ. 8.